kaerle etc. doen te wetene allen teghewoirdighen ende
toecomende dat wy ontfanghen hebben die oetmoedighe supplicatie
van sebastiaen ranckourt jonck geselle oudt omtrent twintich
jaeren doende dambacht van schoenmaker binnen oser stadt van
antwerpen inhoudende hoe dat op sinte pauwels dach anno
xvc ende xxxi lestleden des avonts tusschen thien ende elff
uren hy suppliant mit eene geheeten jan de steenhouwer
oyck jonck geselle tsamen gegaen zyn opten blyen hoeck
inder voirs. onser stadt van antwerpen in een huys nyet
eerbaer wesende begherende aldaer te hebbene vander weerdinne
eenen pot biers den welcken welcken die voirs. weerdinne hen terstont
haelde leggende oyck aen tvier twee mutssairden ende
zyn alzoe aldaer blyven drinckende tot drye oft vier
potten biers toe hebbende daer nae vander voirs. weerdinne
begheert te wetene wat zy vertheert hadden daerop
die weerdinne siende dat zy twee jonge gesellen waren
seyden dat zy vyff stuvers vertheert hadden daer op de suppliant
zeyde vrouwe hoe is dat moegelyck wy en hebben maer
drye potten biers gehadt die welcke beloopen eenen
braspenninge ende twee mutssaerden beloopen eenen halvenste
dwelck tsamen egheen twee stuvers en maect soe
rekent ghy ons te vele daer op die voirs. weerdinne antwoirdene
seyde ghy sulter soe vele aff geven waert u lieff off leet
is nemende die selve weerdinne terstont des voirs.
suppliant mutsse off bonette van zynen hoofde ende
twee opstekers off messen die hy aen zynen riem hangende
hadde seggende nu sult ghyt moeten betaelen eer ghy uwe
bonnette ende messen wederom hebben sult sprekende mit
dien tot eenen van hueren meysens die daer by huer woonde
in haer oore die welcke terstont uuyten huyse ghinck
ende quam terstont wederomme inne naeden welcken aldaer
terstont twee speelluden inne quamen die een daer aff
gheheeten philips de herpener vragende wat aldaer schuylde
daer op die weerdinne antwoirde dese twee ghesellen en willen
my nyet betaelen zy zyn my zesse stuyvers schuldich daer
op die voirs. suppliant ende jan de steenhouwer antwoirdende
seyden ghy en hebt ons maer vyff stuvers geheyscht eest
nu zesse stuvers des nyet te min wy zien wel watter schuylt
wy moeten betalen want wy zyn vermant ende verheert
ende hebben alsoe der weerdinnen betaelt ende te vreden
gestelt ende haer betaelt wesende werp zy des suppliant
bonnette mitten messen op te strate stootende daer nae
den suppliant mit zynen voirs. medegeselle oyck opter straten
ende hen opter straten wesende riepen zy ende zeyden
ghy bordeelbrocken denoterende die voirs. speelluden
compt hier buyten op strate zyt ghy zoe cloeck ende
zyn alsoe die selve speelluden uuyten huyse opter straten
gecomen kiesende ende aenveerdende terstont elck eenen
ende is alzoe die voirs. philips naeden voirs. suppliant
geloopen mit eenen blacken messe meynende den selven
suppliant terstont te dorsteken ende te evelen van zynen
lyve ende den suppliant dit ziende ende den selven steeck
wyckende heeft mit zynen opstekere off broomesse den
selven philipse eenen steeck gegeven in zyn herte daer
aff hy terstont van levende lyve ter doot gecommen is
dwelck den suppliant zeer hertelycken leet is midts den
welcken hy suppliant beduchtende rigeur van justicien
heeft hem gesundert geabsenteert ende gehouden ende
alnoch houdende is buyten desen onsen lande van brabant
in ander vremde landen ende en soude aldaer nyet
wederomme dorren keeren hanteren noch converseren ten
ware dat hem tvoirs. geyt ende dootslach by ons vergheven
ende geremitteert ware ende hem daer op verleent onse
openen brieven van remissien in behoirlycker formen alzoe
hy suppliant zeeght ons daeromme zeer oetmoedelyck
biddende ende verzueckende waeromm zoe eest
dat wy die zaken voirscreven overgehmerct den voirs.
sebastiaen ranckourt suppliant geneycht wesende
tot zynder voirs. bede ende supplicatien ende willende
hem in dit stuck prefereren gracie ende ghenade voere
strangheyt van justicien besundere ter eeren ende
reverentie vanden bittere lyden onssenheeren jesus christus
dwelck hy opten goeden vrydach op alzulcken dach als
huden aenden houte des cruycen voer die salycheyt van
allen menschen geleden heeft hebben inden gevalle als
boven vergheven quytghescolden ende geremitteert
vergheven quytschelden ende remitteren uuyt sunderlinghe
gracien by desen onsen brieven tfeyt ende manslach boven
verclaert mitgaders alle peyne boete ende bruecke
corporelle ende criminelle inde welcke hy ter causen
voirscreven met datter aencleeft tegens ons ende justicie
mesdaen ende mesbruyckt mach hebben ende gevallen mach
wesen hem als van desen wederom stellende ende restituerende
tot zynen goeden naemen fame ende geruchte in allen onsen
landen heerlicheyden ende stadt van antwerpen ende tot
zynen onverbeurden goeden indien hy eenighe heeft in alder
manieren als hy was voerde toecompste vanden feyte
ende dootslach voirscreven imponerende hier op silentie
ende eeuwich zwighen onsen procureur generael in brabant
onser schoutet van antwerpen ende mercgreve onsser
lants van ryen ende allen anderen onsen justicieren ende
officieren wie zy zyn satisfactie ende beteringhe
doende ierst ende voer al der partie geinteresseerde
indien daer toe eenighe staet ende als noch nyet gedaen
en zy civilyck alleenlyck behoudelyck dat de
voirs. suppliant gehouden sal zyn tvoirs. feyt tegen ons
civilyck te beteren nae gelegentheyt vander zaken ende
faculteyt van zynen persoone ende goeden ende tot dien te
betalene de costen van justicien hieromme gedaen ende te
doene allet ter taxatien ende moderatien van onsen
lieven ende getrouwen den cancellier ende luden van
onsen raide in brabant die wy daer toe committeren by desen
ontbieden daerom ende bevelen onsen voirs. cancellier
ende luden van onser voirs. raide in brabant dat voer
hen geroepen deghene die daerom behoiren geroepen te
zyne zy procederen wel ende deughdelyck ter verifficacien
ende interinemente van desen onsen brieven ende ter
taxatien ende moderacien vander voirs. amende civile
ende costen van justicien naer huere forme ende inhouden
ende welcke interinement de voirs. suppliant gehouden
sal zyn in onsen voirs. raede te verzueckene binnen eenen
jaere nae date van desen opte pene van te verbuerene
deffect der selver ende dat gedaen de selve onse cancellier
ende raidsluyden onsen drossart van brabant scoutet van
antwerpen marcgrave onsser voirs. lants van ryen ende
alle andere onse ende onser vassallen off der smaelre heren
rechteren justicieren officieren ende dieneren iegewoirdich
ende toecomende dien dat eenichssins aengaen sal mogen
huere stedehouderen ende een yegelyck van hen besundere
soe hem toebehooren zal doen laten ende gedoogen den
voirs. sebastiaen suppliant van deser onser tegewoirdiger gracie
quytscheldinghe ende remissie ende van allen dinhouden van
desen inder vuegen ende manieren voere verhaelt rustelyck
vredelyck ende eeuwelyck genyeten ende gebruycken
sonder hem te doene off te laten geschieden nu noch in
toecomende tyden eenich hinder stoot oft letsel in lyve
off in goede ter contrarien in eenighen manieren
maer indien zyn lyff off eenighe van zynen goeden
onverbuerden goeden daer om zyn off naemaels waeren
gevangen gearresteert belet off becommert dat zy die
setten ende stellen off doen setten ende stellen terstont ende
sonder vertreck tot geheelder ende volcommender
delivrancie want ons alzoe gelieft ende ten eynde
dat dit goet vast ende gestadich blyve tot eeuwighen
daghen zoe hebben wy onsen zeghel hier aen doen hangen
behoudelyck in anderen dinghen onsen rechte ende eenen
yegelycken dessyns in allen gegheven in onser
stadt van bruessele opten heylighen goeden vrydach inde
maent van apprille int jaer onsheeren duysent
vyffhondert ende dryendertich nae costuyme onssen
hoeffs van brabant ende van onsen keyserycke
tvyffsthe ende van onsen rycke van castilllien ende
anderen dachtienste aldus stont ghescreven opde
plycke byden keyser in zynen raede ende
gheteekent decock visa registrata
ghecollacionneert tegens
doriginale brieven by my
decock